Domstolens dom (Tredje Afdeling) af 15. marts 2012 – Kommissionen mod Tyskland
(Sag C-574/10)
»Traktatbrud – direktiv 2004/18/EF – offentlige tjenesteydelseskontrakter – arkitekt- og ingeniørydelser – ydelser i form udkast, projektering og supervision vedrørende et projekt om sanering af en offentlig bygning – gennemførelse af projektet i flere faser af budgetmæssige årsager – kontraktværdi«
Tilnærmelse af lovgivningerne – fremgangsmåder med hensyn til indgåelse af offentlige bygge- og anlægskontrakter og tjenesteydelseskontrakter – direktiv 2004/18 – offentlige tjenesteydelseskontrakter – begreb [Europa-Parlamentets og Rådets direktiv 2004/18, art. 2, art. 7, litra b), art. 9, 20 og art. 23-55] (jf. præmis 37 og 41-52 samt domskonkl.)
Angående
Traktatbrud – tilsidesættelse af artikel 2, 9 og 20, sammenholdt med artikel 23-55, i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (EUT L 134, s. 114) – Niedernhausen kommunes overdragelse af flere arkitektydelser vedrørende et og samme bygge- og anlægsprojekt til et ingeniørfirma uden en udbudsprocedure på EU-plan – opdeling af den tildelte tjenesteydelse – fastsættelse af kontraktsværdien.
Konklusion
1)
Forbundsrepublikken Tyskland har tilsidesat de forpligtelser, der påhviler den i henhold til artikel 2, 9 og 20, sammenholdt med artikel 23-55, i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, idet Niedernhausen kommune uden at have iværksat en udbudsprocedure på EU-plan tildelte en kontrakt om arkitektydelser vedrørende sanering af en i denne kommune beliggende offentlig bygning benævnt »Autalhalle«, hvis værdi oversteg tærskelværdien i dette direktivs artikel 7, litra b).
2)
Forbundsrepublikken Tyskland betaler sagens omkostninger.